钦定古今图书集成/方舆汇编/职方典/第1253卷 > 《过南岳入洞庭湖》前人
## 钦定古今图书集成/方舆汇编/职方典/第1253卷 > 《过南岳入洞庭湖》前人

洪波忽争道，岸转异江湖。鄂渚分云树，衡山引舳舻。
翠牙穿袤蒋，碧节吐寒蒲。病渴身何去，春生力更无。
壤童犁雨雪，渔屋架泥涂。攲侧风帆满，微冥水驿孤。
悠悠回赤壁，浩浩略苍梧。帝子留遗恨，曹公屈壮图。
圣朝光御极，残孽驻艰虞。才淑随厮养，名贤隐锻𬬻。
邵平元入汉，张翰后归吴。莫怪啼痕数，危樯逐夜乌。